SVEUČILIŠTE U SPLITU

FILOZOFSKI FAKULTET

**UPUTE ZA PISANJE ZAVRŠNOGA/DIPLOMSKOGA RADA**

**Split, 2025.**

Sadržaj

[1. Uvod 1](#_Toc196734229)

[2. Vrste ocjenskih radova 2](#_Toc196734230)

[2.1. Završni rad 2](#_Toc196734231)

[2.2. Diplomski rad 2](#_Toc196734232)

[3. Struktura ocjenskoga rada 3](#_Toc196734233)

[3.1. Struktura prema modelu IMRAD 3](#_Toc196734234)

[3.2. Humanističke znanosti i model IMRAD 4](#_Toc196734235)

[3.3. Popis literature 4](#_Toc196734236)

[3.4. Sažetci 5](#_Toc196734237)

[3.5. Prilozi (neobvezno) 5](#_Toc196734238)

[4. Citiranje 6](#_Toc196734239)

[4.1. APA citatni stil 6](#_Toc196734240)

[4.1.1. Citiranje i parafraziranje u tekstu 7](#_Toc196734241)

[4.1.2. Primjer popisa literature 7](#_Toc196734242)

[4.2. Oxfordski citatni stil 8](#_Toc196734243)

[4.2.1. Citiranje i parafraziranje u tekstu 8](#_Toc196734244)

[4.2.2. Primjer popisa literature 9](#_Toc196734245)

[5. Akademski stil u završnom/diplomskom radu 10](#_Toc196734246)

[5.1. Autorski glas 10](#_Toc196734247)

[5.2. Jezično-stilske značajke 11](#_Toc196734248)

[5.3. Pravopisna mehanika 11](#_Toc196734249)

[5.4. Jezik, rod i spol 12](#_Toc196734250)

[6. Etički aspekti pisanja znanstvenoga rada 13](#_Toc196734251)

[Preporučena literatura 14](#_Toc196734252)

# Uvod

*Pravilnikom o završnom i diplomskom radu* (https://www.ffst.unist.hr/\_download/repository/Pravilnik%20o%20zavr%C5%A1nom%20i%20diplomskom%20radu.pdf) koji je 2024. usvojilo Fakultetsko vijeće Filozofskoga fakulteta u Splitu propisuju se uvjeti i način prijavljivanja te hodogram pisanja i obrane završnoga ili diplomskoga rada na našem Fakultetu, prava i obveze studenata, mentora, komentora, povjerenstva za ocjenu i obranu te ostala pitanja u vezi s ocjenskim radovima. U posljednjoj godini studija student, u dogovoru sa svojim mentorom, predlaže naslov ocjenskoga rada Vijeću odsjeka najkasnije do završetka nastave u zimskom semestru. Vijeće odobrava teme najkasnije do kraja zimskoga ispitnoga roka. Ako istraživanje uključuje rad s ljudima, osobnim podatcima ili životinjama, prije provođenja istraživanja obvezno je pribaviti pozitivno mišljenje fakultetskoga Etičkog povjerenstva. O svim koracima postupka prijave i obrane ocjenskih radova studenti se trebaju pravodobno samostalno informirati.

Ove su *Upute* interni dokument Filozofskoga fakulteta Sveučilišta u Splitu i usklađene su s odredbama navedenoga *Pravilnika* te ga dopunjuju. U njima se donose općenite smjernice za pisanje ocjenskih radova na studijskim programima Filozofskoga fakulteta u Splitu, a o svim posebnostima različitih znanstvenih područja i polja studenti se dogovaraju izravno sa svojim mentorima.

Predložak za pisanje ocjenskih radova, tehnički i formalno oblikovan te usklađen s propisima važećega *Pravilnika*, studenti mogu preuzeti s fakultetske mrežne stranice (naknadno dodati poveznicu) te u njemu izravno pisati svoj završni ili diplomski rad.

# Vrste ocjenskih radova

## Završni rad

Završni rad piše se i brani na kraju sveučilišnoga prijediplomskoga studija. Na temelju odredaba Zakona o Hrvatskom kvalifikacijskom okviru (dodatak A, razina 6), završni je rad **pregledni ili istraživački rad** **sa** **znanstvenom komponentom.** Njime student pokazuje sposobnost prikupljanja, interpretiranja i vrjednovanja specijaliziranih činjenica, pojmova, postupaka, načela i teorija u okvirima struke za koju se obrazuje. Uz to, rad uključuje demonstraciju kritičkoga razumijevanja, kreativnoga mišljenja te vještina potrebnih za rješavanje složenih stručnih zadataka i problema.

## Diplomski rad

Diplomski rad piše se i brani na kraju sveučilišnoga diplomskoga ili sveučilišnoga integriranoga prijediplomskoga i diplomskoga studija. Na temelju odredaba Zakona o Hrvatskom kvalifikacijskom okviru (dodatak A, razina 7), diplomski je rad **znanstveni istraživački rad.** Njime student dokazuje sposobnost prikupljanja, interpretiranja i vrjednovanja visokospecijaliziranih činjenica, pojmova, postupaka, načela i teorija. Diplomski rad temelji se na znanstveno utemeljenom povezivanju znanja i teorija u različitim područjima, uz kritičko vrjednovanje i razvijeno kreativno mišljenje.

# Struktura ocjenskoga rada

Člankom 8. *Pravilnika* propisani su formalni dijelovi svakoga ocjenskoga rada: **naslovnica**; **unutarnja naslovnica**; **sadržaj**; **uvodni dio**; **glavni dio**; **zaključni dio**; **sažetak** na hrvatskom i engleskom jeziku; **ključne riječi** (3 – 5) na hrvatskom i engleskom jeziku; **popis** **literature** i drugih izvora podataka; **prilozi** (ako postoje); tri vlastoručno potpisane **izjave:** o akademskoj čestitosti; o izvornosti rada; o pohrani i objavi završnoga, odnosno diplomskoga rada.

Umjesto samostalnoga oblikovanja propisanih dijelova ocjenskoga rada, studenti se mogu poslužiti i gotovim predloškom u kojemu mogu izravno pisati tekst rada bez potrebe dodatnoga tehničkoga oblikovanja pojedinačnih dijelova.


Opseg ocjenskih radova *Pravilnikom* nije propisan, stoga se o njemu dogovaraju student i mentor uvažavajući pravila i uzuse znanstvenoga područja i polja iz kojega je izabrana tema ocjenskoga rada.

## Struktura prema modelu IMRAD

U većini znanstvenih područja uobičajen je način iznošenja osnovnoga teksta istraživanja prema modelu **IMRAD**, koji se uvriježio još od potkraj 19. stoljeća. Takav model predviđa sljedeća poglavlja: **Uvod** (engl. ***I****ntroduction*); **Metodologija** (ili Metode i materijali) (engl. ***M****ethods and Materials*); **Rezultati** (engl. ***R****esults*); **Rasprava** (engl. ***D****iscussion*) i **Zaključak**. Pritom Uvod obaseže do 10 % cjelokupnoga teksta, tri središnja poglavlja – Metodologija, Rezultati i Rasprava – od 80 do 85 % cjelokupnoga teksta, a Zaključak otprilike 5 – 10 %. Rezultati i Rasprava mogu se prikazati zasebno, ali i kao jedno poglavlje (Rezultati i rasprava) ako je prikladnije tako predočiti i interpretirati podatke.

**Slika 1.**

*Model IMRAD*



Prema: Oraić Tolić, 2011., str. 277

U **Uvodu** valja najaviti istraživački problem, opisati kontekst istraživanja (predmet i cilj rada), postaviti istraživačku hipotezu (ili više njih) te naznačiti metodologiju obrade problema i ukratko opisati strukturu rada (što će sadržavati, koje probleme otvoriti). Pregled dosadašnje literature o istraživanom predmetu može biti dio uvoda ili zasebno poglavlje/potpoglavlje.

U glavnom tijelu teksta tema se razvija logički, temeljito i dokumentirano. Tekst se dijeli u poglavlja i potpoglavlja (do treće razine), a ona u pojedinačne odlomke vodeći računa o tom da se ne osjete praznine i prijelazi. U **metodološkom poglavlju** iscrpno se opisuje metodologija, potom se prikazuju **rezultati** dobiveni iz raščlanjivane građe, koji se potom u **raspravi** stavljaju u kontekst i interpretiraju.

U **zaključku** ocjenskoga rada ne donose se nove tvrdnje, nego se daje osvrt na postavljene ciljeve, rezultate i spoznaje do kojih se u radu došlo. Mogu se opisati i poteškoće vezane uz ostvarivanje tih ciljeva i dati prijedlozi za moguća daljnja istraživanja.

## Humanističke znanosti i model IMRAD

Model IMRAD temeljni je model kompozicije u svim empirijskim znanostima, no u humanističkim znanostima model strukture nije tako strogo zadan. Radovi iz toga područja također sadržajno obuhvaćaju sve dijelove koje navedeni model popisuje, ali pojedinačna se poglavlja ne moraju baš tako nasloviti (Uvod, Metodologija itd.). Dakle, i u humanističkom će području ocjenski radovi imati uvodni teorijski pregled dosadašnjih istraživanja, student će detaljno opisati metodologiju, raščlaniti i interpretirati dobivene rezultate te istaknuti zaključke, ali sama će poglavlja najčešće nasloviti proizvoljno i razvijati logičkim slijedom, dakako, sve prema dobivenim smjernicama i u dogovoru sa svojim mentorom.

Neovisno o odabranome modelu strukture, obično se razaznaju **dvije vrste loših radova** koji se mogu susresti u praksi: 1.) oni koji su pretrpani podatcima bez jasne povezanosti i interpretacije; 2.) pretjerano pojednostavljeni i sažeti radovi, bez dokaza koji potkrjepljuju zaključke (Gačić, 2017., str. 85–89).

## Popis literature

Na kraju ocjenskoga rada donosi se popis literature, koji ne ulazi u opseg rada i ne označuje se rednim brojem. Naslovljuje se riječju *Literatura* i prema odredbama našega *Pravilnika* u nj ulaze isključivo ona djela koja su prethodno u tekstu ocjenskoga rada citirana i/ili parafrazirana. Popis literature oblikuje se u skladu s pravilima odabranoga citatnoga stila (APA, MLA, Oxfordski, Harvardski i dr.).

## Sažetci

Nakon popisa literature donosi se sažetak ocjenskoga rada na hrvatskom i u prijevodu na engleski jezik, odnosno na hrvatskom jeziku i jeziku na kojem je rad napisan. Uz sažetak dodaju se i ključne riječi (3 – 5) na hrvatskom i engleskom jeziku, odnosno na hrvatskom jeziku i jeziku na kojem je rad napisan. Opsega sažetka nije propisan, ali u pravilu ne bi trebao prelaziti više od 200 do 300 riječi, pri čemu se ukratko opisuje svrha istraživanja, primijenjene metode te glavni rezultati i zaključci. Nakon sažetka popisuje se 3 do 5 ključnih riječi, koje treba promišljeno odabrati tako da zrcale dubinski smisao teksta.

## Prilozi (neobvezno)

U ocjenskim radovima prilozi nisu obvezni, ali mogu se dodati nakon sažetka. U studentskim završnim ili diplomskim radovima prilozi mogu biti primjerice anketni upitnici koji su upotrijebljeni pri provedbi istraživanja, kakav cjeloviti književni tekst koji je poslužio za raščlambu, notni zapisi, fotomaterijali i sl.

# Citiranje

Pri citiranju i parafraziranju važno je jasno odvojiti autorski tekst od citiranoga i/ili parafraziranoga te svako citiranje i parafraziranje popratiti odgovarajućom citatnicom s podatcima o autoru, godini izdanja i stranici s koje je tekst preuzet. Prije predaje konačne inačice rada studenti su dužni samostalno provjeriti jesu li u svojem ocjenskom radu poštovali etička načela pri navođenju izvora te parafraziranju. Za to je dostupan besplatan programski alat Turnitin kojemu se može pristupiti fakultetskom e-adresom (https://www.ffst.unist.hr/knjiznica). Također valja osigurati da je istraživanje provedeno zakonito i etično (više o etičkim aspektima pisanja radova vidjeti u 6. poglavlju). Sukladno odredbama čl. 9. *Pravilnika*, nakon predaje konačne inačice rada mentor je obvezan provjeriti njegovu izvornost primjenom programa za provjeru autentičnosti Turnitin.

Student u dogovoru s mentorom odlučuje kojim će se citatnim stilom služiti u ocjenskom radu. Predstavit ćemo dva relativno uobičajena citatna stila: a) APA stil (ili prilagođeni Harvardski stil), koji se najčešće rabi u društvenim i obrazovnim znanostima te u prilagođenim inačicama i u humanističkim znanostima, i b) Oxfordski stil, koji je znatno češći u humanističkim znanostima.

## APA citatni stil

APA citatni stil razvila je Američka psihološka udruga (*American Psychological Association*) i jedan je od najčešće rabljenih citatnih stilova u društvenim i obrazovnim znanostima. Detaljne odrednice uporabe ovoga stila nalaze se u priručniku koji je naveden u *Preporučenoj literaturi*, a pravila se navode prema 7. izdanju iz 2020. godine. Ovdje ćemo navesti samo neke temeljne smjernice, a za sve ostale detalje preporučujemo da samostalno proučite službeni priručnik. Pri uporabi toga stila uobičajeno je citatni način prilagoditi hrvatskomu jeziku (umjesto simbola „&” u hrvatskom se bilježi „i”; umjesto kratice „Ed.ˮ rabi se „ur.ˮ; umjesto engleske kratice „p.ˮ rabi se hrvatska „str.ˮ itd.).

Za APA stil tipične su unutartekstne citatnice, to jest bilješke u tekstu u kojima se u zagradama bilježi autorovo prezime, godina izdanja djela i stranica s koje se citat preuzima. U humanističkim znanostima taj se stil katkad dodatno prilagođuje tako da se kombinira s podrubnicama (fusnotama). One u tom slučaju ne služe kao citatnice, nego kao objasnidbene bilješke za one dijelove teksta koji ne pripadaju neposrednoj argumentaciji u glavnomu dijelu, ali ih autor želi uključiti u rad.

### Citiranje i parafraziranje u tekstu

Većina se citatnica s podatcima o autoru, godini i stranici navodi u zagradama u tekstu odmah nakon citata ili parafraze, npr.: Ističe se da „nije dovoljno fotokopirati ili snimati s mreže gomile tekstova i citata pa ih ostaviti bez komentara i jasnih obilježjaˮ (Oraić-Tolić, 2011, str. 229).

Ako je autorovo prezime već spomenuto u rečenici, ne treba ga ponavljati u citatnici, npr.: Autorica Oraić-Tolić ističe da „nije dovoljno fotokopirati ili snimati s mreže gomile tekstova i citata pa ih ostaviti bez komentara i jasnih obilježjaˮ (2011, str. 229).

Posredno citiranje/parafraziranje treba maksimalno izbjegavati i uvijek nastojati doći do izvornoga teksta, ali ako to nije moguće, u citatnici se navodi i primarni izvor u kojem se nalazi citirani/parafrazirani tekst i izvor prema kojem smo ga preuzeli, npr.: Unutarnja motivacija, poput osobne znatiželje i zanimanja za predmet, može biti ključni čimbenik za uspješno pisanje akademskih radova (Horvat, 2000, prema Babić, 2025).

U APA stilu pri parafraziranju uz autora i godinu nije obvezno, ali se preporučuje staviti podatak o stranici, posebno ako se parafrazira konkretni dio, ulomak, stranica, a ne općenito cijeli izvor.

U skladu s hrvatskim pravopisnim pravilima interpunkcijski znakovi trebaju biti unutar navodnika ako su dio citiranoga teksta, u suprotnom dolaze nakon navodnika.

Za sve ostale detalje u vezi s citiranjem i parafraziranjem u tekstu (npr. kada su posrijedi višeautorski radovi, različiti dokumenti, mrežne stranice itd.) preporučujemo detaljnije proučiti službeni priručnik.

### Primjer popisa literature

Za popis literature u ovom su citatnom stilu tipične tzv. viseće uvlake (engl. *hanging indent*) koje se mogu postaviti tako da se na tipkovnici istodobno pritisnu tipke CTRL i T.

Autorovo Prezime, Inicijal autorova imena. (godina). *Naslov knjige.* Izdavač.

Prezime autora poglavlja, Inicijal imena autora poglavlja. (godina). Naslov poglavlja u knjizi. U: Inicijal imena urednika knjige. i Prezime urednika knjige (ur.), *Naslov knjige* (str. početna str.–završna str.). Izdavač.

Autorovo Prezime, Inicijal autorova imena. (godina). Naslov rada. *Ime časopisa, svezak časopisa* (broj časopisa)*,* početna str.–završna str. doi

Autorovo Prezime, Inicijal autorova imena. (godina). *Naslov teksta*. http://mrezna\_adresa.

Autorovo Prezime, Inicijal autorova imena. (godina). *Naslov diplomskoga rada* [diplomski rad]. Ustanova na kojoj je rad obranjen.

## Oxfordski citatni stil

Oxfordski citatni stil češće se rabi u humanističkim znanostima. Karakterizira ga upotreba eksponentnih brojeva kao oznaka za svaki izvor na koji se poziva. Ti se brojevi povezuju s detaljnim ili skraćenim bibliografskim podatcima u podrubnicama (fusnotama, bilješkama pod tekstom) na istoj stranici. U tom stilu podrubnice mogu biti i objasnidbene, to jest donositi dodatne informacije i komentare o tekstu koji ne pripadaju neposrednoj argumentaciji u glavnom dijelu.

### Citiranje i parafraziranje u tekstu

Uza svaki citat ili parafrazu u tekstu stavlja se brojčana eksponentna oznaka (npr. „Nije dovoljno fotokopirati ili snimati s mreže gomile tekstova i citata pa ih ostaviti bez komentara i jasnih obilježja.ˮ1). Ta oznaka potom se objašnjava u podrubnici punim bibliografskim podatcima (npr. 1 Oraić, Tolić, Dubravka. *Akademsko pismo.* Zagreb: Naklada Ljevak, 2011, str. 229.).

U podrubnicama se često rabe kratice da bi se smanjilo ponavljanje podataka o izvorima. Najčešće su ove latinske:

* *ibid.* (na istome mjestu) – za označavanje prethodno navedenoga izvora kada se isti izvor citira uzastopno;
* *loc. cit.* (na navedenome mjestu, u navedenoj knjizi) – za označavanje istoga izvora i iste stranice kao u prethodnom citatu;
* *op. cit.* (navedeno djelo) – za označavanje istoga izvora, ali na drugoj stranici od prethodno citirane.

Uz njih se rabe i njihove hrvatske inačice:

* *ibid.* > isto
* *loc. cit.* > n. m. i nav. mj.
* *op. cit.* > n. dj. i nav. dj.

### Primjer popisa literature

Prezime prvoga autora, Ime prvoga autora, Ime ostalih autora i Prezime ostalih autora. *Naslov knjige*. Mjesto: Izdavač, godina.

Prezime prvoga autora, Ime prvoga autora, Ime ostalih autora i Prezime ostalih autora. „Naslov poglavljaˮ. U: *Naslov knjige*, ur. urednikovo Ime i Prezime, str. početna str.–završna str. Mjesto: Izdavač, godina.

Prezime prvoga autora, Ime prvoga autora, Ime ostalih autora i Prezime ostalih autora. „Naslov člankaˮ. *Naslov časopisa* svezak, broj (nadnevak objavljivanja): početna str.–završna str. doi

Autorovo Prezime, autorovo Ime. *Naslov teksta*. http://mrezna\_adresa.

Autorovo Prezime, autorovo Ime. *Naslov diplomskoga rada.* Diplomski rad. Mjesto: Ustanova na kojoj je rad obranjen, godina.

# Akademski stil u završnom/diplomskom radu

U ovom poglavlju osvrnut ćemo se na temeljne jezično-stilske značajke akademskoga diskursa na hrvatskom jeziku. Značajke akademskoga diskursa na stranome jeziku nisu nužno iste kao i one na hrvatskom, stoga i o tom valja voditi računa piše li se završni/diplomski rad na stranom jeziku te u dogovoru s mentorom slijediti uvriježenu praksu.

Ocjenski radovi pišu se znanstvenim funkcionalnim stilom hrvatskoga standardnoga jezika. Taj je stil najčvršće vezan standardnojezičnim normama, dakle u tom se smislu očekuje da se u tekstu završnoga/diplomskoga rada strogo poštuju sve standardnojezične norme. U ovim *Uputama* ne ćemo se posebno osvrtati na pojedina normativna pitanja, ali upućujemo studente na to da je u literaturi među ostalim podrobno prikazano deset najčešćih jezičnih i stilskih pogrješaka koje se javljaju u studentskim akademskim radovima (Oraić Tolić, 2011, str. 640-650).

## Autorski glas

U akademskom su diskursu uobičajena tri autorska glasa: autorsko „se”, autorsko „mi” i autorsko „ja” (Oraić Tolić, 2011; Silić, 2006).

Autorsko „se” iskazivanje je u trećoj osobi jednine, rjeđe i množine, te obezličenim konstrukcijama (primjerice *U radu se obrazlaže*, *U članku se opisuje, Istraživanjem se ispituje, Takva je podjela uspostavljena, Osnovni su motivi iskazani* itd.). Time se postiže dojam neutralnosti i objektivnosti, a autorskim „se” najčešće se progovara na jakim mjestima, poput početka teksta, početka odlomka, u zaključku i obvezno u sažetku.

Autorsko „mi” najčešći je oblik iskazivanja u znanstvenom diskursu (primjerice *U ovom poglavlju obrazlažemo*, *Raspravljamo li o*, *Ovdje donosimo podjelu*, *Istraživanjem ćemo ispitati, Možemo zaključiti* itd.). Takvim se figurativnim izricanjem „množine skromnosti” iz prvoga plana izmiče autora, a ističe se znanstvena istina. Valja dakako od njega razlikovati stvarno autorsko „mi” o kojem je riječ u višeautorskim radovima, ali jasno je da su završni/diplomski radovi obvezno jednoautorski.

Autorsko „ja” iskazivanje je u prvoj osobi jednine (*U radu obrazlažem*, *Istraživanjem ispitujem*, *Zaključujem* i sl.), a ono u akademskim radovima nema osobnoga, subjektivnoga sadržaja. Najčešće se javlja kada je riječ o čijem autorskom doprinosu (autorskoj metodi, pojmu i sl.), stoga se preporučuje rabiti ga samo kada je što doista osobni doprinos.

Sva se tri autorska glasa u akademskom radu mogu izmjenjivati i kombinirati, ali valja pripaziti na uravnoteženost tako da se ne padne u zamke lažne skromnosti ili, s druge strane, pretjerane samohvale.

## Jezično-stilske značajke

Tijekom pisanja teksta završnoga/diplomskoga rada u svakom poglavlju i potpoglavlju treba voditi računa o redoslijedu iznošenja i povezivanja relevantnih podataka pri čemu je uobičajen stilski neobilježen red riječi kojim se od poznatoga kreće k novomu. Složenije rečenične strukture pogoduju razvijanju argumentacije (načela supostavljanja i suprotstavljanja, isključivanja, zaključivanja, uzročnosti, posljedičnosti itd.). Kohezija se teksta postiže konektorima (veznim sredstvima na tekstnoj razini, primjerice *u prvom redu, s jedne strane, drugim riječima, s obzirom na to, suprotno tomu, strogo uzevši* i sl.) i modifikatorima (sredstvima kojima se dodatno nijansira, preinačuje značenje rečenice, primjerice *dakako*, *vjerojatno*, *naravno*, *uglavnom* i sl.). Tako se ulančavanjem rečenica, odlomaka i poglavlja tekst povezuje u smislenu cjelinu, a prijelazi između pojedinih dijelova postaju neprimjetniji.

Od glagolskih vremena u znanstvenom se stilu najčešće rabe prezent, perfekt i futur kojima se najlakše iskazuje svevremenost i bezvremenost znanstvene istine, a u njemu zbog zahtjeva za objektivnošću nema mjesta za subjektivne oblike poput imperativa ili kondicionala, osim u stilski obilježenoj uporabi (primjerice *Prisjetimo se ovdje kronologije koju je predložio…*).

U biranijem stilu preporučuje se rabiti dulje padežne nastavke u pridjevnim, zamjeničnim i brojevnim oblicima (*hrvatskoga standardnoga jezika*, *hrvatskomu standardnomu jeziku, svojega rada, svojemu radu, drugoga primjera*, *drugomu primjeru* itd.) te birati dulje zamjenične oblike (*njezin* umjesto *njen*).

Na leksičkom planu valja voditi računa o tom da svaka znanstvena disciplina uspostavlja svoje znanstveno nazivlje. Znanosti dakako trebaju i nacionalni i internacionalni nazivi, a pritom treba znati postići ravnotežu među njima. Ne treba pretjerano rabiti međunarodnice jer moramo imati na umu da smo i sami odgovorni za razvoj i uporabu nacionalnoga znanstvenoga nazivlja. Isto načelo vrijedi i za opći leksik. Kada god je moguće, prednost valja dati hrvatskim izrazima, a služimo li se tuđicama, u tekstu ih valja obilježiti nakošenim slovima.

## Pravopisna mehanika

U pravopisnoj se mehanici obično nakon svakoga pravopisnoga znaka (točke, zareza, dvotočja itd.) stavlja razmak, bjelina. U studentskim se radovima tako često pogrješno bilježe kratice akademskih titula ili nadnevci, a ispravno je nakon svakoga pravopisnoga znaka u tim slučajevima također bilježiti razmak: *red. prof. dr. sc.*, *doc. dr. sc.*, *29. 1. 2025.* itd.

Bjeline se također pišu ispred i nakon svih matematičkih znakova za operacije i odnose (=, +, –, >, < itd.), npr.: *p > 0,5*.

Nadalje, brojčane se eksponentne oznake pišu priljubljeno uza slovni ili pravopisni znak, dakle bez razmaka s lijeve strane eksponenta.

Kada je riječ o mehanici brojeva, u društvenim i humanističkim znanostima uobičajeno je da se jednoznamenkasti brojevi pišu riječima, ali to, naravno, ovisi o vrsti i količini brojevnih podataka koji se u radu iznose, stoga se u vezi s tim studenti trebaju savjetovati sa svojim mentorima.

Preporučujemo da se na naslovnici završnoga/diplomskoga rada mjesec u nadnevku piše riječju umjesto brojkom. Također, ako je broj jednoznamenkast, ne treba bilježiti dodatnu znamenku 0 prije njega, nego valja pisati ovako: *3. lipnja 2025.*

## Jezik, rod i spol

U općoj uporabi u hrvatskom jeziku muški je gramatički rod spolno neutralan, no dakako da je moguće bilježiti i oblike poput *student/studentica*. Međutim, dosljedna provedba takve spolne ravnopravnosti u općoj uporabi otežava čitljivost teksta zbog nužnoga usklađivanja pridjeva, zamjenica i sročnosti subjekta s predikatom (npr.: *Za člana/članicu Studentskoga zbora mogao/mogla je biti izabran/izabrana svaki/svaka student/studentica Sveučilišta.*), stoga se takva praksa ne preporučuje u ocjenskim radovima.

U konkretnoj jezičnoj uporabi uvijek treba izabrati onaj oblik koji odgovara kontekstu, to jest konkretnu žensku osobu nazvati odgovarajućom imenicom ženskoga roda. Tako na naslovnici svojega završnoga/diplomskoga rada studentice pišu oblik *Studentica*, a iznad imena svojih mentorica pišu *Mentorica* iako to na predlošku nije posebno naznačeno.

# Etički aspekti pisanja znanstvenoga rada

Prije provođenja svakoga istraživanja koje uključuje rad s ljudima (anketna istraživanja, kvalitativna istraživanja, eksperimenti) i/ili s osobnim podatcima, potrebno je dobiti pozitivno mišljenje Etičkoga povjerenstva Filozofskoga fakulteta u Splitu (<https://www.ffst.unist.hr/o_fakultetu/dokumenti_s_fakulteta/eticki_kodeks>). Slanje prijava Etičkomu povjerenstvu nakon što je istraživanje provedeno poništava ulogu Povjerenstva čiji je cilj spriječiti potencijalnu štetu koja se može nanijeti sudionicima (i istraživačima). Na stranici Etičkoga povjerenstva nalaze se službeni obrasci koje prijavitelji moraju priložiti prilikom prijave.

Sve osobe uključene u provođenje istraživanja moraju se pridržavati općih načela znanstvenoistraživačke čestitosti: [Sveučilište u Splitu - Odgovorna znanost](https://www.unist.hr/odgovorna-znanost-71/71). Pored navedenih dokumenata, prijavitelji su obvezni pridržavati se i etičkih kodeksa u specifičnim disciplinama.

# Preporučena literatura

American Psychological Association. (2020). *Publication Manual of the American Psychological Association, Seventh Edition*. American Psychological Association.

Europski kodeks znanstvenoistraživačke čestitosti. Obnovljeno izdanje (2023). <https://marjan.unist.hr/UserDocsImages/znanost/znanost%20novo/Europski%20kodeks%20znanstvenoistra%C5%BEiva%C4%8Dke%20%C4%8Destitosti%202023.pdf>

Frančić, A., Hudeček, L. i Mihaljević, M. (2006). *Normativnost i višefunkcionalnost u hrvatskome standardnom jeziku.* Hrvatska sveučilišna naklada. (naročito se preporučuje konzultirati stranice: 279-282, 293-298, 304-337).

Gačić, M. (2017). *Pisanje u znanosti i struci*. Narodne novine.

Mejovšek, M. (2003). *Uvod u metode znanstvenog istraživanja u društvenim i humanističkim znanostima*. Naklada Slap.

Milas, G. (2005). *Istraživačke metode u psihologiji i drugim društvenim znanostima*. Naklada Slap.

Oraić Tolić, D. (2011). *Akademsko pismo: Strategije i tehnike klasične retorike za suvremene studentice i studente.* Naklada Ljevak.

Silić, J. (2006). *Funkcionalni stilovi hrvatskoga jezika*. Disput.

Zelenika, R. (2000). *Metodologija i tehnologija izrade znanstvenog i stručnog djela.* Ekonomski fakultet Sveučilišta u Rijeci.